Radu Ștefan Bănică și Juno sunt protagoniștii celui mai recent videoclip al piesei ”Samsara” și se poate spune că producția video cinematografică i-a purtat pe cei doi în altă dimensiune. Piesa este compusă de Mark Stam, Amedeo și Juno și promite abordarea unui concept universal, dar diferit de cele clasice, precum iubirea sau despărțirea.
Imaginile cu Radu Ștefan, fiul lui Ștefan Bănică Jr, și Juno au devenit virale pe rețelele de socializare. Cei doi au lansat piesa ”Samsara”, iar videoclipul este unul ieșit din tiparele normalului, autorii reinventând actualul concept al clasicelor producții. Versurile melodiei îi invită pe ascultători să se oprească din ”alergat”, să se uite în jurul lor și să mediteze asupra evenimentelor din viața lor.
Pentru realizarea unui videoclip atipic al piesei lor, Radu Ștefan Bănică s-a filmat într-un sicriu, acolo unde a fost nevoit să petreacă mai bine de o oră. Artistul a experimentat stări și trăiri prin care nu credea că va trece prea curând, aceasta fiind doar una dintre numeroasele provocări de la filmările clipului. Cuvântul ”Samara” provine din limba sanscrită și se referă la ciclul vieții, concept fundamental în religiile budiste și hinduse.
”Samsara reprezintă o nouă eră în cariera muzicală. Este un proiect îndrăzneț, cinematic și excentric. Avem multe momente șocante în videoclip și a fost o provocare interesantă pentru noi să le executăm. Trebuie neapărat să vedeți videoclipul ca să înțelegeți despre ce e vorba”, spune Radu Ștefan Bănică Jr.
Videoclipul piesei ”Samara” este o producție cinematică în toată regula, iar fanii se vor putea delecta cu o serie de imagini șocante – Juno, împușcat în cap, un preot care oficiază o slujbă la căpătâiul lui Ștefan Bănică Jr. într-un sicriu, un nou-născut botezat – toate având rolul de a contura rolul omului în cele mai importante etape din dezvoltarea sa, dar și cele mai profunde teme ale ciclului vieții. Curajul celor doi artiști a creat deja un val de reacții pozitive în rândul fanilor, cei mai mulți dintre ei fiind impresionați de originalitatea și naturalețea cu care și-au intrat în roluri.
”Suntem extrem de bucuroși să împărtășim cu voi ”Samara”. Ne-am dorit să creăm o piesă care să exploreze un concept universal, dar diferit de temele clasice, precum iubirea sau despărțirea”, a adăugat Juno.